Broj: 711-I-168-P-181-21/22-16-8

Zagreb, 10. prosinca 2021. g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Valne Bastijančić Erjavec, zamjenice gradonačelnika Grada Bjelovara do 20. svibnja 2021.g., dužnosnika Branimira Milera, općinskog načelnika Općine Sirač do 20. svibnja 2021.g. i dužnosnika Drage Hodaka, općinskog načelnika Općine Đulovac do 3. lipnja 2021.g.,** pokrenutom Odlukom Povjerenstva broj: 711-I-1833-P-181/21-11-8 od 15. listopada 2021.g., na 151. sjednici, održanoj 10. prosinca 2021. g., donosi sljedeću

**ODLUKU**

1. **Obavljanjem funkcije predsjednice Upravnog vijeća Doma zdravlja Bjelovarsko-bilogorske županije koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnica obavljala navedenu funkciju po položaju, unutar razdoblja od 12 mjeseci nakon prestanka obnašanja dužnosti zamjenice gradonačelnika Grada Bjelovara i to od 12. srpnja do 23. rujna 2021.g., dužnosnica Valna Bastijančić Erjavec, zamjenica gradonačelnika Grada Bjelovara do 20. svibnja 2021.g., počinila je povredu odredbe članka 14. stavka 1. i 2., u vezi s člankom 20. stavkom 3. ZSSI-a.**
2. **Obavljanjem funkcije člana Upravnog vijeća Županijske uprave za ceste Bjelovarsko-bilogorske županije koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave niti je dužnosnik obavljao navedenu funkciju po položaju, unutar razdoblja od 12 mjeseci nakon prestanka obnašanja dužnosti općinskog načelnika Općine Sirač i to od 8. srpnja do 23. rujna 2021.g. te primanjem naknade za isto, kao i obavljanjem funkcije zamjenika predsjednika Nadzornog odbora trgovačkog društva Vodoprivreda Daruvar d.d., u razdoblju od 12 mjeseci nakon prestanka obnašanja navedene dužnosti, i to od 31. kolovoza do 9. studenoga 2021.g., dužnosnik Branimir Miler, općinski načelnik Općine Sirač do 20. svibnja 2021.g., počinio je povredu odredbe članka 14. stavka 1. i 2., u vezi s člankom 20. stavkom 3. ZSSI-a.**
3. **Obavljanjem funkcije člana Nadzornog odbora trgovačkog društva Vodoprivreda Daruvar d.d., unutar razdoblja od 12 mjeseci nakon prestanka obnašanja dužnosti općinskog načelnika Općine Đulovac i to od 23. lipnja do 23. rujna 2021.g. dužnosnik Drago Hodak, općinski načelnik Općine Đulovac do 3. lipnja 2021.g., počinio je povredu odredbe članka 14. stavka 1., u vezi s člankom 20. stavkom 3. ZSSI-a.**
4. **Za povredu odredbi ZSSI-a, opisanu pod točkom I. izreke ove Odluke, dužnosnici Valni Bastijančić Erjavec izriče se sankcija propisana člankom 42. stavkom 1. podstavkom 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će se izvršiti u dva jednaka uzastopna mjesečna obroka, svaki u pojedinačnom iznosu od 1.000,00 kn.**
5. **Za povredu odredbi ZSSI-a, opisanu pod točkom II. izreke ove Odluke, dužnosniku Branimiru Mileru izriče se sankcija propisana člankom 42. stavkom 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će se izvršiti u dva jednaka uzastopna mjesečna obroka, svaki u pojedinačnom iznosu od 1.000,00 kn.**
6. **Za povredu odredbi ZSSI-a, opisanu pod točkom III. izreke ove Odluke, dužnosniku Dragi Hodaku izriče se sankcija propisana člankom 42. stavkom 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će se izvršiti u dva jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

 Povjerenstvo je na 145. sjednici, održanoj 15. listopada 2021.g., pokrenulo postupak za odlučivanje o sukobu interesa protiv dužnosnice Valne Bastijančić Erjavec, zamjenice gradonačelnika Grada Bjelovara do 20. svibnja 2021.g., zbog moguće povrede članka 14. stavka 1. i 2., u vezi s člankom 20. stavkom 3. ZSSI-a, koja proizlazi obavljanja funkcije predsjednice Upravnog vijeća Doma zdravlja Bjelovarsko-bilogorske županije, koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnica obavljala navedenu funkciju po položaju, u razdoblju od 12 mjeseci nakon prestanka obnašanja dužnosti.

 Istom Odlukom postupak je pokrenut i protiv dužnosnika Branimira Milera, općinskog načelnika Općine Sirač do 20. svibnja 2021.g., zbog moguće povrede članka 14. stavka 1. i 2., u vezi s člankom 20. stavkom 3. ZSSI-a, koja proizlazi obavljanja funkcije člana Upravnog vijeća Županijske uprave za ceste Bjelovarsko-bilogorske županije, koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnik obavljao navedenu funkciju po položaju, kao i iz obavljanja funkcije zamjenika predsjednika Nadzornog odbora trgovačkog društva Vodoprivreda Daruvar d.d., oboje u razdoblju od 12 mjeseci nakon prestanka obnašanja dužnosti.

 Povjerenstvo je nadalje pokrenulo postupak i protiv dužnosnika Drage Hodaka, općinskog načelnika Općine Đulovac do 3. lipnja 2021.g., zbog moguće povrede članka 14. stavka 1., u vezi s člankom 20. stavkom 3. ZSSI-a, koja proizlazi iz obavljanja funkcije predsjednika Nadzornog odbora trgovačkog društva Vodoprivreda Daruvar d.d., u razdoblju od 12 mjeseci nakon prestanka obnašanja dužnosti.

Na odluku o pokretanju postupka sva tri dužnosnika dostavila su pisano očitovanje u Zakonom propisanom roku.

Dužnosnica Valna Bastijančić Erjavec u svom očitovanju potvrđuje da je točno da je obavljala funkciju predsjednice Upravnog vijeća Doma zdravlja Bjelovarko-bilogorske županije u razdoblju koje je navedeno u Odluci o pokretanju postupka. Dužnosnica ističe da Bjelovarsko-bilogorska županija i Dom zdravlja Bjelovarsko-bilogorske županije imaju svoje stručne službe i pravne odjele te smatra da je trebala biti upozorena na mogućnost sukoba interesa u kojem slučaju ne bi prihvatila navedenu funkciju.

Dužnosnik Branimir Miler u očitovanju navodi da je točno da je u razdoblju od 8. srpnja do 23. rujna 2021.g. obavljao funkciju člana Upravnog vijeća Županijske uprave za ceste Bjelovarsko-bilogorske županije te da je od 31. kolovoza zamjenik predsjednika Nadzornog odbora trgovačkog društva Vodoprivreda Daruvar d.d. Dužnonik nadalje navodi da je vratio naknadu koja mu je isplaćena za članstvo u Upravnom vijeću Županijske uprave za ceste Bjelovarsko-bilogorske županije te da je 9. studenoga 2021.g. zatražio razrješenje s funkcije predsjednika Nadzornog odbora trgovačkog društva Vodoprivreda Daruvar d.d. koju je obavljao bez naknade.

Dužnosnik Drago Hodak u svom očitovanju navodi da je trgovačko društvo Vodoprivreda Daruvar d.d u većinskom vlasništvu Bjelovarsko-bilogorske županije te je u tijeku predstečajni postupak. S obzirom da dužnosnik duži niz godina u Skupštini Bjelovarsko-bilogorske županije prati rad navedenog društva te je upoznat sa stanjem u društvu, procjena vlasnika je bila da može pomoći da se društvo sačuva od stečaja te da se spase radna mjesta. Nakon imenovanja za člana Nadzornog odbora, dužnosnik je od Uprave društva tražio da mu se ne isplaćuje naknada niti bilo kakav trošak s obzirom na stanje u kojem se društvo nalazi. Dužnosnik još navodi da se u četiri mandata kao općinski načelnik Općine Đulovac nikada nije našao u situaciji sukoba interesa te izražava žaljenje što nije detaljno proučio odredbe ZSSI-a koje je nesvjesno prekršio smatrajući da ga nakon kraja mandata navedeni Zakon više ne obvezuje.

Člankom 3. stavkom 1. podstavkom 39. ZSSI-a propisano je da se općinski načelnici i njihovi zamjenici smatraju dužnosnicima u smislu navedenog Zakona. Uvidom u Registar dužnosnika utvrđeno je da je Valna Bastijančić Erjavec obnašala dužnost zamjenice gradonačelnika Grada Bjelovara do 20. svibnja 2021.g., Branimir Miler obnašao je dužnost općinskog načelnika Općine Sirač do 20. svibnja 2021.g., a Drago Hodak obnašao je dužnost općinskog načelnika Općine Đulovac do 3. lipnja 2021.g. Valna Bastijančić Erjavec, Branimir Miler i Drago Hodak su stoga, povodom obnašanja navedenih dužnosti, obvezni postupati sukladno odredbama ZSSI-a.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

 Stavkom 3. članka 20. propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavak 4. istog članka propisuje da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnike proizlae iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u podatke sudskog registra Trgovačkog suda u Bjelovaru utvrđeno je da je pod MBS: 010052497 upisana ustanova Dom zdravlja Bjelovarsko-bilogorske županije, OIB: 01773191483. Kao jedini osnivač navedene ustanove upisana je Bjelovarsko-bilogorska županija.

U sudskom registru istog Trgovačkog suda, pod matičnim brojem subjekta: 010035584 upisana je ustanova Županijska uprava za ceste Bjelovarsko-bilogorske županije, OIB: 21876944804. Bjelovarsko-bilogorska županija upisana je kao jedini osnivač navedene ustanove.

Nadalje, u sudskom registru istog Trgovačkog suda, pod matičnim brojem subjekta: 010029056 upisano je trgovačko društvo Vodoprivreda Daruvar d.d., OIB: 87991068807. Dužnosnik Branimir Miler upisan je od 31. kolovoza 2021.g. kao zamjenik predsjednika Nadzornog odbora, a dužnosnik Drago Hodak bio je upisan kao član Nadzornog odbora navedenog trgovačkog društva od 23. lipnja do 23. rujna 2021.g.

Na zahtjev Povjerenstva, Dom zdravlja Bjelovarsko-bilogorske županije dostavio je očitovanje od 16. rujna 2021.g. u kojem se navodi da je dužnosnica Valna Bastijančić Erjavec imenovana u Upravno vijeće navedenog Doma zdravlja s danom 12. srpnja 2021.g. te će za obavljanje navedene funkcije primati mjesečnu naknadu u iznosu od 900,00 kn, počevši od kolovoza 2021.g. kada je održana prva sjednica Upravnog vijeća u novom sazivu. U očitovanju se još navodi da dužnosnica prije navedenog datuma nije obavljala nikakvu funkciju u navedenoj ustanovi.

U privitku očitovanja dostavljeno je Rješenje o imenovanju članova Upravnog vijeća Doma zdravlja Bjelovarsko-bilogorske županije KLASA: 080-01/21-01/20, URBROJ: 2103-09-21-01 od 12. srpnja 2021.g. kojim je dužnosnica Valna Bastijančić Erjavec imenovana predsjednicom Upravnog vijeća navedene ustanove kao predstavnica osnivača.

Dom zdravlja Bjelovarsko-bilogorske županije je nadalje, dana 23. rujna 2021.g., dostavio dodatno očitovanje u kojem se navodi da je dužnosnica Valna Bastijančić Erjavec razriješena dužnosti predsjednice Upravnog vijeća navedene ustanove te je u privitku dostavljeno rješenje o razrješenju KLASA: 080-01/21-01/20, URBROJ: 2103-09-21-06 od 23. rujna 2021.g.

Nadalje, na zahtjev Povjerenstva očitovanje je dostavila i Županijska uprava za ceste Bjelovarsko-bilogorske županije KLASA: 345-09-21-08/198, URBROJ:345-05-01-1-21/694 od 23. rujna 2021.g. u kojem se navodi da je dužnosnik Branimir Miler bio član Upravnog vijeća navedene ustanove sukladno Rješenju o imenovanju KLASA: 080-01/2-01/22, URBROJ: 2103-09-21-01 od 8. srpnja 2021.g. te je rješenjem KLASA:080-01/21-01/22, URBROJ: 2103-09-21-07 od 23. rujna 2021.g. razriješen navedene dužnosti. Naknada za obavljanje navedene funkcije iznosi 1.500,00 kn mjesečno, a dužnosniku je do sada uplaćena nakanda u iznosu od 1161,29 kn neto, odnosno1733,87 kn bruto.

Povjerenstvo je također od Bjelovarsko-bilogorske županije i Grada Bjelovara zatražilo očitovanje jesu li ustanove Dom zdravlja Bjelovarsko-bilogorske županije i Županijska uprava za ceste Bjelovarsko-bilogorske županije proglašene ustanovama od posebnog interesa za navedene jedinice lokalne, odnosno područne (regionalne) samouprave.

Bjelovarsko-bilogorska županija dostavila je očitovanje KLASA: 021-05/21-01/5, URBROJ: 2103/1-03-21-2 od 14. rujna 2021.g. u kojem se navodi da Županijska skupština Bjelovarsko-bilogorske županije nije donijela odluku kojom bi ustanove Županijska uprava za ceste Bjelovarsko-bilogorske županije i Dom zdravlja Bjelovarsko-bilogorske županije bile proglašene ustanovama od posebnog ineteresa za navedenu jedinicu regionalne samouprave.

Grad Bjelovar je u svom očitovanju KLASA: 022-01/21-01/01, URBROJ: 2103/01-01-21-2 od 20. rujna 2021.g. naveo da Gradsko vijeće Grada Bjelovara nije donijelo odluku kojom bi se utvrdile pravne osobe od posebnog interesa za Grad Bjelovar.

Povjerenstvo obrazlaže da je člankom 20. stavkom 3. ZSSI-a propisana duljina trajanja zabrane iz članka 14. ZSSI-a te dužnosnici, sukladno navedenoj odredbi Zakona, ne mogu biti članovi upravnih i nadzornih tijela trgovačkih društava, kao ni upravnih vijeća ustanova koje nisu proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave i u kojima dužnosnici nisu članovi upravnog vijeća po položaju, kako za vrijeme obnašanja dužnosti, tako ni u razdoblju od dvanaest mjeseci nakon prestanka obnašanja dužnosti.

S obzirom da je dužnosnica Valna Bastijančić Erjavec u razdoblju od dvanaest mjeseci nakon prestanka obnašanja dužnosti zamjenice gradonačelnika Grada Bjelovara, i to od 12. srpnja do 23. rujna 2021.g., obavljala funkciju predsjednice Upravnog vijeća Doma zdravlja Bjelovarsko-bilogorske županije koja nije proglašena od posebnog državnog interesa niti od posebnog interesa za jedinicu lokalne i/ili područne (regionalne) samouprave na čijem se području nalazi niti je dužnosnica navedenu funkciju obnašala po pložaju, Povjerenstvo je utvrdilo da je dužnosnica počinila povredu članka 14. stavka 1. i 2., u vezi s člankom 20. stavkom 3. ZSSI-a, te je donijelo odluku kao u točki I. izreke ove Odluke.

Povjerenstvo je nadalje utvrdilo da je dužnosnik Branimir Miler nakon prestanka obnašanja dužnosti općinskog načelnika Općine Sirač, i to u razdoblju od 8. srpnja do 23. rujna 2021.g. obavljao funkciju člana Upravnog vijeća Županijske uprave za ceste Bjelovarsko-bilogorske županije koja nije proglašena od posebnog državnog interesa niti od posebnog interesa za jedinicu lokalne i/ili područne (regionalne) samouprave na čijem se području nalazi, niti je dužnosnik navedenu funkciju obavljao po položaju te je za isto primio naknadu čime je počinio povredu članka 14. stavka 1. i 2., u vezi s člankom 20. stavkom 3. ZSSI-a. Dužnosnik Branimir Miler je nadalje od 31. kolovoza do 9. studenoga 2021.g. kada je zatražio razrješenje bio zamjenik predsjednika Nadzornog odbora trgovačkog društva Vodoprivreda Daruvar d.d. čime je također počinio povredu članka 14. stavka 1., u vezi s člankom 20. stavkom 3. ZSSI-a te je Povjerenstvo stoga donijelo odluku kao u točki II. izreke ove Odluke.

Nadalje, dužnosnik Drago Hodak je u razdoblju od dvanaest mjeseci nakon prestanka obnašanja dužnosti općinskog načelnika Općine Đulovac, odnosno od 23. lipnja do 23. rujna 2021.g. obavljao funkciju člana Nadzornog odbora trgovačkog društva Vodoprivreda Daruvar d.d., čime je počinio povredu članka 14. stavka 1., u vezi s člankom 20. stavkom 3. ZSSI-a te je Povjerenstvo odlučilo kao u točki III. izreke ove Odluke.

 Člankom 42. stavkom 1. ZSSI-a propisano je da za povredu odredbi ZSSI-a Povjerenstvo osobama iz članka 3. ovog Zakona može izreći sankcije opomenu, obustavu isplate dijela neto mjesečne plaće i javno objavljivanje odluke Povjerenstva.

Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

S obzirom da je riječ o povredi do koje je došlo nakon prestanka obnašanja dužnosti, Povjerenstvo smatra da su se dužnosnici već za vrijeme obnašanja dužnosti morali upoznati sa odredbama ZSSI-a te se stoga ne mogu uvažiti očitovanja dužnosnika u kojima se isti pozivaju na nenamjerni propust i nepoznavanje odredbi ZSSI-a. Povjerenstvo stoga smatra primjerenim izreći sankciju obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede. Povjerenstvo je prilikom donošenja odluke o visini sankcije kao okolnost koja opravdava izricanje minimalne sankcije uzelo u obzir trajanje povrede koje je kod sva tri dužnsonika trajalo kratko, odnosno svega nekoliko mjeseci te činjenicu da dužnosnici nisu primali naknadu za obavljanje funkcija zbog kojih se vodi ovaj postupak, izuzevši dužnosnika Branimira Milera koji je za članstvo u Upravnom vijeću Županijske uprave za ceste Bjelovarsko-bilogorske županije primio naknadu, no u očitovanju na odluku o pokretanju postupka navodi da je istu vratio.

S obzirom na navedeno, za svakog dužnosnika se kao primjerena sankcija utvrđuje sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1000,00 kn.

Slijedom navedenoga, donesena je odluka kao u izreci.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Valna Bastijančić Erjavec, osobna dostavom
2. Dužnosnik Branimir Miler, osobna dostava
3. Dužnosnik Drago Hodak, osobna dostava
4. Objava na internetskoj stranici Povjerenstva
5. Pismohrana